Тиркеме

**Акцияларынын (катыштык үлүшү) 50 жана андан көп пайызы**

**мамлекетке же жергиликтүү өз алдынча башкаруу органдарына**

**таандык болгон мамлекеттик, муниципалдык ишканалар жана**

**чарбалык коомдор тарабынан ишке ашырылуучу сатып**

**алууларды уюштуруунун убактылуу**

**эрежеси**

**1-глава. Колдонуу чөйрөсү**

1. Акцияларынын (катыштык үлүшү) 50 жана андан көп пайызы мамлекетке же жергиликтүү өз алдынча башкаруу органдарына таандык болгон мамлекеттик, муниципалдык ишканалар жана чарбалык коомдор тарабынан ишке ашырылуучу сатып алууларды уюштуруунун ушул убактылуу эрежеси (мындан ары - Эреже) акцияларынын (катыштык үлүшү) 50 жана андан көп пайызы мамлекетке же жергиликтүү өз алдынча башкаруу органдарына таандык болгон мамлекеттик, муниципалдык ишканалар жана чарбалык коомдор, анын ичинде алардын жеке же ишенимдүү башкаруу укугунда турган туунду чарбалык коомдор тарабынан ишке ашырылуучу товарларды, жумуштарды жана кызмат көрсөтүүлөрдү сатып алууга байланышкан мамилелерди жөнгө салат.

2. Тапшырык берүүчү сатып алууларды өзүнүн ички эрежелерине ылайык ишке ашырат, ал төмөнкүлөр тарабынан бекитилет:

- директорлор кеңеши, ал жок болсо – акционерлердин (чарбалык коомдордо) жалпы чогулушу;

- аткаруу органынын жетекчилери (мамлекеттик жана муниципалдык ишканаларда).

Сатып алуулар жөнүндөгү ички эрежелер ушул Эреженин жоболоруна карама-каршы келбеши керек.

3. Сатып алуулар натыйжалуулуктун жана сапаттын принциптерине негизделет.

**2-глава. Терминдер жана аныктамалар**

4. Ушул Эрежеде төмөнкүдөй негизги түшүнүктөр колдонулат:

**рынокту талдоо -** тапшырык берүүчүнүн товарлардын, жумуштардын, кызмат көрсөтүүлөрдүн рыногун бардык жеткиликтүү ыкмалар менен изилдөөсү (интернет сайттары, товарлардын электрондук каталогу, сунуш, тарыхый маалыматтар, мурда түзүлгөн келишимдер, коммерциялык сунуштар ж.б.), анын жыйынтыктары сатып алуулардын натыйжалуулугун жана сапатын камсыз кылуу үчүн пайдаланылат;

**топтук кооперация** - ишканалардын, ишканалардын тобунун ичиндеги уюмдардан, анын ведомстволук, туунду, көз каранды уюмдардан товарларды, жумуштарды жана кызмат көрсөтүүлөрдү сатып алуу;

**тапшырык берүүчү -** акцияларынын (катыштык үлүшү) 50 жана андан көп пайызы мамлекетке же жергиликтүү өз алдынча башкаруу органдарына таандык болгон мамлекеттик, муниципалдык ишканалар жана чарбалык коомдор;

**сатып алуулар -** тапшырык берүүчүнүн өндүрүштүк ишмердүүлүгүн жана нормалдуу иштөөсүн камсыз кылуу үчүн зарыл болгон товарларды, жумуштарды, кызмат көрсөтүүлөрдү сатып алуусу, төмөнкүлөрдөн тышкары:

* жыйымдарды, алымдарды, төлөмдөрдү, мүчөлүк төгүмдөрдү, анын ичинде соттордо талаш-тартыштарды чечүүгө байланыштуу жана мамлекеттик, муниципалдык органдар, мекемелер тарабынан көрсөтүлгөн кызматтар үчүн төлөмдөрдү төлөө;

- юридикалык жактардын уставдык капиталына салым кошуу;

- юридикалык жактардын уставдык капиталындагы акцияларды (катыштык үлүштөрүн), анын ичинде өз акцияларын сатып алуу;

- ишкердик субъектти болуп саналбаган жеке же юридикалык жактар ​​тарабынан ишке ашырылуучу кызмат көрсөтүүлөрдү, анын ичинде жеке нотариустардын, жеке адвокаттардын, брокерлердин кызмат көрсөтүүлөрүн сатып алуу, товарларга экспертиза жүргүзүү, товарлардын келип чыгуусуна сертификат берүү жана башкалар;

- башкаруу органынын жана байкоочу органынын мүчөлөрүнө сый акы төлөө;

- иш сапарга жана ага байланыштуу чыгымдардын, өкүлчүлүк чыгымдарынын ордун толтуруу;

- мүлккө убактылуу ээлик кылуу жана/же пайдалануу укугун сатып алуу (ижарага);

- банктык кызматтар.

**конкурстук комиссия -** товарларды, жумуштарды жана кызмат көрсөтүүлөрдү сатып алууга конкурс өткөрүү үчүн тапшырык берүүчүнүн кызматкерлеринен түзүлгөн комиссия;

**конкурстук билдирме –** конкурстук документтердин талаптарына ылайык конкурска катышуу үчүн жеткирүүчү тарабынан берилген сунуш;

**сатып алуулар планы -** тапшырык берүүчү тарабынан 1 жылга чейинки мөөнөт үчүн товарларды, жумуштарды жана кызмат көрсөтүүлөрдү сатып алуу жөнүндөгү планды камтыган документ;

**жеткирүүчү** - товарлар, жумуштар жана кызмат көрсөтүүлөрдү жеткирүү боюнча сатып алуулардын жол-жоболоруна катышкан юридикалык же жеке жактар;

**система -** сатып алуулар жөнүндө же электрондук сатып алууларды өткөрүү жөнүндө маалыматты ачыкка чыгаруунун маалыматтык системасы, анын ичинде тапшырык берүүчүнүн же башында турган уюмдун веб-сайты, же сатып алууларды жарыялоо жана (же) өткөрүү үчүн адистештирилген маалыматтык тутумдар;

**сатып алуунун натыйжалуулугу** – тапшырык берүүчүнүн муктаждыгын канааттандырган сатып алуу.

**3-глава. Сатып алууларды ишке ашыруу процесси**

5. Сатып алууларды ишке ашыруу процесси төмөнкүлөрдү ичине камтыйт:

1) сатып алууларды пландоо;

2) жеткирүүчүнү тандоо;

3) келишим түзүү жана аткаруу.

6. Тапшырык берүүчү өзүнүн ведомстволук, туунду, көз каранды уюмдары үчүн сатып алууларды уюштуруучу катары чыгууга укуктуу.

7. Сатып алууларды жүргүзүүдө, топтук кооперация жана тапшырык берүүчү жеткирүүнүн катышуучусу/ уюштуруучусу болуп саналган учурларды кошпогондо, тапшырык берүүчү менен жеткирүүчүнүн аффилирленген жактары ортосунда кызыкчылыктардын кагылышына жол берилбейт.

**4-глава. Сатып алууларды пландоо**

8. Тапшырык берүүчү пландалып жаткан мөөнөт үчүн сатып алуулардын планын түзүүгө милдеттүү. Сатып алуулардын планы системада жарыяланбайт, зарыл болгон учурда, жогору турган ыйгарым укуктуу органга берилиши мүмкүн.

9. Сатып алуулардын планын түзүүдө тапшырык берүүчү сатып алынуучу товарлардын, жумуштардын жана кызмат көрсөтүүлөрдүн пландык наркын аныктоо үчүн рынокко талдоо жүргүзөт.

10. Сатып алуулардын планы сатып алуулардын аталышын, анын ичинде сатып алууга бөлүнгөн суммаларды жана товарлардын, жумуштардын жана кызмат көрсөтүүлөрдүн көлөмүн/санын камтууга тийиш.

11. Сатып алуулардын баштапкы планы пландаштыруу мезгилинен мурунку жылдын аягына чейин баштапкы бюджеттин негизинде түзүлөт жана бекитилет. Сатып алуулардын такталган планы бюджетти бекиткен күндөн тартып 30 (отуз) календардык күндүн ичинде тапшырык берүүчү тарабынан түзүлөт жана бекитилет.

12. Тапшырык берүүчү жылдын каалаган убагында сатып алуулар планына өзгөртүүлөрдү жана (же) толуктоолорду киргизүүгө укуктуу.

**5-глава. Сатып алууларды ишке ашыруу, уюштуруу жана өткөрүү ыкмалары**

13. Товарларды, жумуштарды жана кызмат көрсөтүүлөрдү сатып алуу процессин уюштуруу сатып алуулар бөлүмү же тапшырык берүүчү тарабынан ыйгарым укук берилген башка жак тарабынан жүзөгө ашырылат.

14. Сатып алуу төмөнкү ыкмалардын бири аркылуу жүзөгө ашырылат:

- конкурс (чектелбеген жана чектелген катышуу),

- жөнөкөй сатып алуу;

- түздөн-түз келишим түзүү.

**15. Чектелбеген катышуу менен конкурс.**

15.1. Чектелбеген катышуу менен конкурс жеткирүүчүлөрдүн квалификациясына талаптарды жана товарга, жумушка, кызмат көрсөтүүгө техникалык талаптарды белгилөө зарыл болгон учурда, тапшырык берүүчү тарабынан өткөрүлүшү мүмкүн.

15.2. Чектелбеген катышуу менен тендерге катышууну каалаган жеткирүүчүлөрдүн саны чектелбейт. Ошол эле учурда, эгерде квалификациялык жана техникалык талаптарга жооп берген бир билдирме берилсе, конкурс өттү деп эсептелет.

15.3 Конкурсту өткөрүүнүн тартиби, анын ичинде анын этаптарынын саны билдирме берүүчүнүн ички эрежелеринде аныкталат. Конкурстун жыйынтыгында бир нече жеткирүүчүлөр менен алкактык келишим түзүлүшү мүмкүн.

**16**. **Чектелген катышуу менен конкурс.**

16.1. Чектелген катышуу менен конкурс төмөнкүдөй учурларда колдонулат:

- эгерде сатып алуу купуя мүнөздө болсо;

- эгерде сатып алуу предметинин тапшырык берүүчүнүн жабдуулары, системалары жана ички актыларында белгиленген критерийлери боюнча шайкештигин камсыз кылуу зарыл болсо;

- өзгөчө укуктардын ээси ыйгарым укук берген жеткирүүчүлөрдүн реестри, белгиленген тизмеси болгон учурда; жеткирүүчүлөр сатып алуулар предмети боюнча аккредитациялоодон, аттестациялоодон, сертификациялоодон өткөн болсо.

16.2. Төмөндө көрсөтүлгөн товарларды, жумуштарды жана кызмат көрсөтүүлөрдү сатып алууда тапшырык берүүчү сатып алууну купуя (жашыруун) деп аныктоого укуктуу:

- тапшырык берүүчүнүн атаандаштык жөндөмдүүлүгүнө таасир этүүчү же аны өнүктүрүү үчүн стратегиялык мааниге ээ болгон, тапшырык берүүчүнүн ишмердүүлүгүн же негизги технологиялык, өндүрүштүк процесстерди камсыз кылуу үчүн багытталган болсо;

- коммерциялык сыр болсо же конкурстук документацияда коммерциялык сыр болуп эсептелген маалыматтар камтылган болсо.

16.3. Чектелген катышуу менен конкурс өткөрүүдө системада кулактандыруу жарыяланбайт, тапшырык берүүчү өзү аныктаган жеткирүүчүлөр чөйрөсүнө чакыруу жөнөтөт.

16.4. Эгерде белгиленген техникалык жана квалификациялык талаптарга жооп берген бир конкурстук билдирме берилсе, чектелген катышуу менен конкурс өттү деп эсептелет.

17. Тапшырык берүүчү зарыл болгон учурда жеткирүүчүдөн конкурстун жыйынтыгында түзүлгөн келишимдин наркынын 25 пайызынан ашпаган кошумча сандагы товарларды, жумуштарды, кызмат көрсөтүүлөрдү сатып алууга укуктуу.

18. Конкурстук билдирмелерди берүүнүн акыркы мөөнөтү тапшырык берүүчү тарабынан аныкталат, бул учурда мөөнөт конкурс жарыяланган учурдан тартып 5 иш күнүнөн кем болбошу керек.

**19. Жөнөкөй сатып алуу**

19.1. Жөнөкөй сатып алуу квалификациялык талаптарды көрсөтпөстөн, атайын өндүрүштү же конкреттүү сыпаттамасы бар жумуштарды жана кызмат көрсөтүүлөрдү талап кылбаган даяр товарларды сатып алууда сатып алуулар планынын ар бир статьясы боюнча 3 000 000 сомго чейинки суммада сатып алуулар жүргүзүлгөн учурда колдонулушу мүмкүн.

19.2. Сатып алууларды жүргүзүүдө атаандаштыкты камсыз кылуу жана натыйжалуу тандоо үчүн, тапшырык берүүчү потенциалдуу жеткирүүчүлөрдөн же рынокту талдоо жолу менен келип түшкөн экиден ашык сунуштарды карайт. Сапаты, техникалык талаптары боюнча тапшырык берүүчүнүн талаптарына жооп берген жана төмөнкү бааны сунуштаган жеткирүүчү болуп табылат.

19.3. Рынокко жана жөнөкөй сатып алуу боюнча сунуштарды суроо-талаптарга талдоо жүргүзүүнүн тартиби ушул Эреженин принциптерин эске алуу менен тапшырык берүүчүнүн ички регламентинде белгиленет. Тапшырык берүүчү жөнөкөй сатып алуу процессинин жыйынтыгы боюнча сатып алуу процессинин протоколун түзөт.

19.4. Зарыл болгон учурда тапшырык берүүчү жеткирүүчүдөн жөнөкөй сатып алуунун натыйжасында түзүлгөн келишимдин наркынын 25 пайызынан ашпаган кошумча суммадагы товарларды, жумуштарды, кызмат көрсөтүүлөрдү сатып алууга укуктуу.

19.5. Жөнөкөй сатып алууларды жүргүзүүдө кулактандыруу системада жарыяланбайт.

**20. Түздөн-түз келишим түзүү.**

20.1. Түздөн-түз келишим түзүү жолу менен сатып алуулар төмөнкү учурларда жүзөгө ашырылат:

1) өндүрүүчүлөрдөн же ушул товарларга, жумуштарга жана кызмат көрсөтүүлөргө карата интеллектуалдык, өзгөчө же эксклюзивдүү укуктарга (авторизация, дилердик) ээ болгон же товарларды жалгыз жеткирүүчүсү болуп саналган конкреттүү жеткирүүчүдөн товарларды, жумуштарды жана кызмат көрсөтүүлөрдү сатып алуу;

2) форс-мажордук жагдайларды же авариялардын кесепеттерди локалдаштыруу үчүн, токтоосуз калыбына келтирүүнү жана оңдоону талап кылган авариялык-калыбына келтирүү иштерин жүргүзүү же тапшырык берүүчүнүн ишин жарым-жартылай же толук токтотууга таасир эткен кырдаалдарды жоюу үчүн товарларды, жумуштарды жана кызмат көрсөтүүлөрдү сатып алуу,

3) күнүмдүк керектелүүчү товарларды сатып алуу зарылчылыгы тапшырык берүүчү алдын ала билбеген жагдайлардан улам келип чыкканда;

4) тапшырык берүүчүнүн өндүрүштүк ишмердүүлүгүн камсыз кылуу үчүн зарыл болгон күнүмдүк керектелүүчү товарларды, жумуштарды, кызмат көрсөтүүлөрдү сатып алуу. Мындай товарлардын, жумуштардын, кызмат көрсөтүүлөрдүн тизмеси тапшырык берүүчү тарабынан бекитилет;

5) топтук кооперациянын жеткирүүчүлөрүнөн товарларды, жумуштарды, кызмат көрсөтүүлөрдү сатып алуу;

6) ачык сунуштун шарттарын кабыл алуу жолу менен интернет-платформаларды пайдалануу аркылуу товарларды, жумуштарды жана кызмат көрсөтүүлөрдү сатып алуу;

7) турак жай программасынын катышуучулары үчүн алардын арызы/ өтүнүчү боюнча турак жайды ипотекалык насыялоо чөйрөсүндөгү ыйгарым укуктуу органдын турак жай сатып алуусу;

8) медицина, коргонуу, аскердик, улуттук, авиациялык коопсуздук, учуу коопсуздугу, мамлекеттик сырларды сактоо, илимий-изилдөө, тажрыйба-конструктордук иштер, ошондой эле тапшырык берүүчүнүн өндүрүштүк максаттарына жетүү үчүн колдонулуучу атайын түзүлмөлөрдү, конструкцияларды, жабдууларды өндүрүү, эксплуатациялоо жана модернизациялоо менен байланышкан товарларды, жумуштарды жана кызмат көрсөтүүлөрдү сатып алуу;

9) эгерде конкурс өткөрүлбөсө.

## 6-глава. Сатып алуулар жөнүндө жалпы жоболор

21. Тапшырык берүүчү потенциалдуу жеткирүүчүлөрдүн квалификациясынын минималдуу деңгээлине карата талаптарды, ошондой эле сатып алынуучу товарларга, жумуштарга жана кызмат көрсөтүүлөргө карата талаптарды, ошондой эле конкурстук билдирменин наркынан 2%дан ашпаган өлчөмдө кепилдик камсыздоо берүү талаптарын коюуга укуктуу.

22. Зарыл болгон учурда, тапшырык берүүчү анын керектөөлөрүн канааттандыруу үчүн коопсуздукка, ишенимдүүлүккө жана эксплуатацияланган комплектинин толуктугуна карата талаптарды белгилей алат.

23. Тапшырык берүүчү жеткирүүчүлөр менен болгон укуктук мамилелеринин жыйынтыктары боюнча товар өндүрүүчүлөрдүн, квалификациялуу жеткирүүчүлөрдүн жана ишенимсиз (ак ниет эмес) жеткирүүчүлөрдүн ички реестрлерин түзүүгө укуктуу. Бул реестрлерди жүргүзүү тартиби тапшырык берүүчүлөрдүн ички эрежелеринде аныкталат.

24. Конкурсту өткөрүү үчүн тапшырык берүүчү буйрук чыгаруу жолу менен конкурстук комиссияны түзөт, ал конкурстун натыйжалары аныкталганга чейин күчүндө болот.

25. Тендердик документация тиркелген конкурс өткөрүү жөнүндөгү кулактандыруу системада жайгаштырылат жана төмөнкүлөрдү камтууга тийиш: предмети, билдирмелерди кабыл алуунун акыркы мөөнөтү, байланыш маалыматтары жана зарыл болгон учурда сатып алуунун пландалган суммасы.

26. Жеткирүүчүлөрдү конкурска катышууга чакыруу үчүн, тапшырык берүүчү ар бир конкурс боюнча конкурстук документацияны өз алдынча иштеп чыгат.

27. Конкурстук документацияны иштеп чыгуунун алдында тапшырык берүүчү сатып алуулардын натыйжалуулугунун принцибин жетекчиликке алуу менен, сатып алуулардын предметин лотторго бөлүү/бириктирүү жөнүндө чечим кабыл алат.

28. Конкурстук документацияга өзгөртүүлөр киргизилген учурда тапшырык берүүчү өзгөртүүлөрдү ушундай эле жол менен жөнөтөт, мында өзгөртүүлөр конкурстук билдирмени берүүнүн акыркы мөөнөтү аяктаганга чейин 3 иш күнүнөн кечиктирбестен киргизилиши зарыл.

29. Жеткирүүчү, тапшырык берүүчү белгилеген мөөнөттөн кечиктирбестен, системада мындай функция болгон учурда системада конкурстук билдирме калтырат, же болбосо файлга кирүү үчүн пароль коюу менен электрондук почта аркылуу жөнөтөт. Файлды ачуу үчүн пароль сунуштун көрсөтүлгөн мөөнөттө ачылышын камсыз кылуу үчүн сатып алуучу уюм тарабынан белгиленген мөөнөттөн кечиктирбестен жөнөтүлөт. Конкурстук билдирмени берүүнүн тартиби тапшырык берүүчү тарабынан конкурстук документацияда аныкталат.

30. Конкурстук табыштамаларды ачууда жеткирүүчүлөр өз каалоосу боюнча катышат.

31. Конкурстук билдирмелерди ачуу конкурстук комиссия тарабынан конкурстук документацияда аныкталган убакта (саатында жана күнү) жана жерде жүргүзүлөт. Конкурстук билдирмелерди ачуунун жыйынтыгы боюнча тапшырык берүүчүнүн формасы боюнча протокол түзүлөт.

32. Конкурстук билдирмелерди баалоонун, келишимди түзүүнүн тартибин жана ыкмаларын, аларды четке кагуунун негиздерин, конкурсту жараксыз деп таанууну тапшырык берүүчү өзүнүн ички регламенттеринде бекитет.

33. Тапшырык берүүчү конкурстук сатып алуу процессинин жыйынтыктары боюнча сатып алуу процессинин протоколун түзөт.

34. Сатып алуучу уюм бардык документацияны электрондук форматта (документтердин сканерленген көчүрмөлөрү) сатып алуулар жөнүндө келишим түзүлгөн күндөн тартып үч жыл бою сактайт.

## 7-глава. Жыйынтыктоочу жоболор

35. Конкурстун катышуучусу конкурстук билдирмени берүүнүн акыркы мөөнөтү аяктаганга чейин эки иш күнүнөн кечиктирбестен конкурстук документтерге карата талаптар же конкурстун жыйынтыгын чыгаргандан кийин эки иш күнүнөн кечиктирбестен конкурска баалоо жүргүзүү боюнча тапшырык берүүчүгө даттанууга укуктуу. Жеткирүүчүнүн даттануусу тапшырык берүүчүнүн даттануулар боюнча комиссиясы же тапшырык берүүчү ыйгарым укук берген адам тарабынан үч иш күнүнө чейинки мөөнөттө каралат. Эгерде жеткирүүчү даттануу боюнча тапшырык берүүчүнүн чечими менен макул болбосо, анда жеткирүүчү сот органдарына кайрылууга укуктуу.

36. Тапшырык берүүчүнүн демилгеси боюнча келишим бузулган учурда, тапшырык берүүчү жеткирүүчүнү келишимди аткарбагандыгы же талаптагыдай аткарбагандыгы үчүн ишенимсиз жеткирүүчүлөрдүн реестрине киргизүүгө укуктуу.

37. Тапшырык берүүчү потенциалдуу жеткирүүчүдөн келишимдин наркынан 10 пайызга чейин келишимдин аткарылышын камсыздоону талап кылууга укуктуу (бул талап тендердик документацияда белгиленген шартта).

38. Сатып алуу келишимдери Кыргыз Республикасынын Жарандык кодексинин ченемдери менен жөнгө салынат.